थांनाय एप्रिल दाननि 4 खालाराव बिटिसि बिसायख’थिया खुंजानांगौमोनब्लाबो क’रना जिउसानि साग्लोबसारनायनि थाखाय खुंफंनो हायाखै। जायनि थाखाय बे बिटिसि बिसायख’थि माब्ला खुंजाफिनगोन बिनि जेबो थिरांथा फोसावथ’याखै रायजो सोरखार एबा बिसायख’थि आयगा। थेवबो आसामनि रांखान्थि मन्थ्रि हिमन्त बिस्व शर्माया फैगौ डिसेम्बर दानाव खुंजानो हागौ होननानै इसारा होदों। बे इसारा बादि जामारोब्ला बिटिआरनि सुबुंफोरा गाहाम जागौमोन। मानोना थांनाय मार्स दाननिफ्राय बिटिसि बिसायख’थिनि मुङाव बिजाथिफोरजों लोगोसे सुबुंफोरा रां खरस खालामनायखौ नुनो मोननाय जादों । बिटिसि बिसायख’थियानो बुहुमनि लावसिन बिसायख’थि जागोन । जेराव क’रना जिउसानि समावनो मिज’रामाव बिसायख’थि जानानै थांबाय । आरो बावैसो सान सिगां बिहाराव बिसायख’थि खुंखांबाय । बिटिसि बिसायख’थिनि खालार फोसाव जायाबालानो गोबां राजखान्थिनि फोसावदिं आफादफोराव लोब-लोब सुबुंफोरा बाहागो लानाय नुनो मोनो। बे बेलायाव बिजेपि दोलोआबो खम नङा। आसामनि मन्थ्रि हिमन्त बिस्व शर्मानि दैदेननायाव बिटिसि बिसायख’थिनि फोसावदिं मेल-मिथिंफोराव बिबुंथि लाखिनायनिफ्राय हमनो हायोदि बिटिसियाव बिजेपि दोलोआ सोरखार दानो लुबैयो। बिपिएफ दोलोजों रायजो सोरखाराव बिजेपिया बिपिएफ दोलोजों लोगो जाब्लाबो बिटिसियाव लोगो जाया । बिनिखायनो मन्थ्रि शर्माआ बिपिएफनि उल्थायै बिबुंथि लाखिनानै रायजोनि मोखाङाव हाग्रामा महिलारीखौ दायनिगिरि खालामनो नाजानानै बिटिसिनि खुंथायखौ बिजेपि खालामनो नागिरदों।